ባንኩ በኮሮና ቫይረስ ይበልጥ ተጎጂ ለሆኑ ዘርፎቸ የተለያዩ ማሻሻያዎችን አደረገ
አዲስ አበባ፡- ዳሽን ባንክ በኮሮና ቫይረስ ወረርሽኝ ምክንያት ከፍተኛ የኢኮኖሚ ጫና እየደረሰባቸው ያሉ ዘርፎችን በጥናት ለይቶ እ.አ.አ ከሰኔ 1 ቀን 2020 ጀምሮ ለደንበኞቹ የወለድ ቅናሽ የብድር እፎይታና የማራዘሚያ ጊዜ እንደሚሰጥ ገልጿል። 
የዳሽን ባንክ ማርኬቲንግ እና የደንበኞች አገልግሎት ዳይሬክተር አቶ አስቻለው ታምሩ በተለይም ለአዲስ ዘመን ጋዜጣ እንደተናገሩት፤ በኮሮና ቫይረስ ወረርሽኝ ምክንያት በከፍተኛ መጠን ኢኮኖሚያቸው እየተጎዳ ያሉ ዘርፎችን በጥናት በመለየት እየደረሰባቸው ያለውን ኢኮኖሚያዊ ጫና ለመቀነስ እየሠራ መሆኑን ገልጸዋል። 
በመሆኑም በአበባና አትክልት፣ በሆቴልና ማስጎብኘት፣ በኤክስፖርት፣ በማኑፋክቸሪንግ፣ በህዝብ ማመላለሻ ትራንስፖርት እንዲሁም በትምህርት ዘርፍ ለተሰማሩና በሥራ ላይ ላሉ ደንበኞች እ.ኤ.አ. ከሰኔ 1 ቀን 2020 ጀምሮ ተግባራዊ የሚሆን የወለድ ቅናሽ፣ የብድር እፎይታና የጊዜ ማራዘሚያ እንደሚሰጥ ተናግረዋል። 
ባንኩ በአበባና አትክልት ዘርፍ እና በሆቴልና ማስጎብኘት ዘርፍ የተሰማሩ ተበዳሪዎች ቀደም ሲል በዝቅተኛ ወለድ እያበደረ የነበረ መሆኑን ያስታወሱት አቶ አስቻለው፤ ዘርፎቹ በኮሮና ቫይረስ ስርጭት ምክንያት የደረሰባቸውን ኢኮኖሚያዊ ጉዳት መቀነስ እንዲቻል እ.ኤ.አ ከሰኔ 1 ቀን 2020 ጀምሮ ደንበኞች ሰባት በመቶ የወለድ ምጣኔ ብቻ እንዲከፍሉ መደረጉን ተናግረዋል። በተጨማሪም ተበዳሪዎች በሚያቀርቡት ጥያቄ መሰረት የስድስት ወር የብድር ዕፎይታና እስከ አምስት ዓመት የሚቆይ የብድር ማራዘሚያ ያለምንም የማራዘሚያ አገልግሎት ክፍያ መፈቀዱን አብራርተዋል። 
በኤክስፖርት፣ በማኑፋክቸሪንግ፣ በህዝብ ማመላለሻ አውቶቡስና በትምህርት ዘርፎች የተሰማሩ ተበዳሪዎችም እንዲሁ የወለድ ምጣኔ ማሻሻያው ተጠቃሚ በመሆን እ.ኤ.አ ከሰኔ 1 ቀን 2020 ጀምሮ ለሦስት ወራት ሰባት በመቶ ብቻ ወለድ እንዲከፍሉ መደረጉን አቶ አስቻለው ተናግረዋል። 
በተያያዘም ዳሸን ባንክ የኮሮና ቫይረስ ወረርሽኝ በአገሪቷ እያስከተለ ያለውን ኢኮኖሚያዊና ማህበራዊ ጫና መቀነስ እንዲቻል የተለያዩ ማህበራዊ ኃላፊነቶችን እየተወጣ መሆኑን የገለጹት አቶ አስቻለው፤ ባንኩ በአገሪቷ የተለያዩ አካባቢዎች ያሉትን 19 ሕንፃዎች ለተከራዩ ደንበኞቻቸው 50 በመቶ የሕንፃ ኪራይ ቅናሽ ማድረጉን ገልጸዋል። ከዚህም ባለፈ በአዲስ አበባ ከተማ ለሚገኙ 140 የታክሲ ተርሚናሎች የሚደርስ የዳሸን ባንክ ጃንጥላዎችን አበርክቷል። ይህም በአስሩም ክፍለከተሞች ለሚገኙ የትራንስፖርት ተራ አስከባሪዎች አገልግሎት የሚሰጥ መሆኑን አቶ አስቻለው ጠቁመው፤ በቀጣይም ባንኩ የኮሮና ቫይረስ ከአገሪቷ አስኪወገድ ድረስ የሚያደርገውን ድጋፍ አጠናክሮ እንደሚቀጥል እና ማህበራዊ ኃላፊነቱን እንደሚወጣ ተናግረዋል። 
ዳሸን ባንክ፤ አገር በቀል ኢኮኖሚውን ማሻሻል እንዲቻል መንግሥት ባቀረበው ጥሪ መሰረት መቶ ሚሊዮን ብር በጀት በመያዝ ከሥራ ፈጠራ ጋር በተገናኘ አቅም የመገንባት ሥራ እየሠራ መሆኑ ይታወቃል።
አዲስ ዘመን ግንቦት 13/2012 
 ፍሬህይወት አወቀ